କେନ୍ଦ୍ର ସାହିତ୍ୟ ଏକାଡେମୀ ପୁରସ୍କାର ପ୍ରାପ୍ତ ପ୍ରସିଦ୍ଧ କଥାଶିଳ୍ପୀ ଡ. ଗୌରହରି ଦାସ ମୁଖ୍ୟ ବକ୍ତା ଭାବେ ଯୋଗ ଦେଇ ଜଣେ ଯୁବ ଲେଖକ ପାଖରେ ଥିବା ସୁଯୋଗ ଓ ସମ୍ଭାବନା ସମ୍ପର୍କରେ ମତ ରଖିଥିଲେ। ନିଜ ଆଦ୍ୟ ଲେଖକୀୟ ଜୀବନ ସମେତ ବହୁ ପ୍ରସିଦ୍ଧ ଲେଖକଙ୍କ ପ୍ରାରମ୍ଭିକ ସାଧନା ସମୟର ବିଫଳତା ବାବଦରେ ସେ ନୂଆ ଲେଖକଙ୍କୁ ଅବଗତ କରାଇଥିଲେ। ତେବେ ବର୍ତ୍ତମାନ ସୁଯୋଗର ଅଭାବ ନଥିବା ବେଳେ ନୂଆଲେଖକମାନେ ବିଫଳତା ଦେଖିବାର ଧୈର୍ଯ୍ୟ ରଖନ୍ତୁ ବୋଲି ସେ ପରାମର୍ଶ ଦେଇଥିଲେ। କଳିଙ୍ଗ ବିଶ୍ବବିଦ୍ୟାଳୟର ପ୍ରତିଷ୍ଠାତା ଓ ପୂର୍ବତନ କୁଳାଧିପତି ଡ. ବଦ୍ରିନାଥ ପଟ୍ଟନାୟକ ସମ୍ମାନିତ ଅତିଥି ଭାବେ ଯୋଗଦେଇ ଓଡ଼ିଆ ମିଡିଆର ଉଦ୍ୟମକୁ ପ୍ରଶଂସା କରିଥିଲେ। କଥାଶିଳ୍ପୀ ତଥା ଓଡ଼ିଆ ମିଡିଆର ନିର୍ଦ୍ଦେଶକ ଶୁଭ୍ରାଂଶୁ ପଣ୍ଡା ସମାରୋହରେ ସଭାପତିତ୍ବ କରିବା ସହ ପେନ୍ ଇନ୍ ବୁକ୍ସ ପ୍ରକାଶନ ସଂସ୍ଥାର ଆଭିମୁଖ୍ୟ ଓ ପୁରସ୍କାର ଉତ୍ସବ ପଛର ଉଦ୍ଦେଶ୍ୟ ବାବଦରେ ବକ୍ତବ୍ୟ ରଖିଥିଲେ। ମଞ୍ଚ ପରିଚାଳନା କରିଥିଲେ ଜଣାଶୁଣା ବ୍ୟଙ୍ଗ କବି କୁଳାଙ୍ଗାର।
ପେନ୍ ଇନ୍ ବୁକ୍ସ ଯୁବ ଲେଖକ ପୁରସ୍କାର ସମାରୋହରେ ୪୦ ବର୍ଷରୁ କମ ବୟସର ମୋଟ ୧୦ ଜଣ ଯୁବ ଲେଖକଙ୍କୁ ପୁରସ୍କୃତ କରାଯାଇଛି। ପେନ୍ ଇନ୍ ବୁକ୍ସ ଯୁବ ଲେଖକ ପୁରସ୍କାର ୨୦୨୦ରେ ଓଡ଼ିଆ ଭାଷାର ୬ଟି ପାଣ୍ଡୁଲିପି ସ୍ଥାନ ପାଇଥିବା ବେଳେ ଇଂରାଜୀ ଓ ହିନ୍ଦୀ ଭାଷାରେ ଦୁଇଟି ଲେଖାଏଁ ପାଣ୍ଡୁଲିପି ସ୍ଥାନ ପାଇଛି।
ଆଜିର ଉତ୍ସବରେ ପୁରସ୍କୃତି ଯୁବ ପ୍ରତିଭାମାନଙ୍କର ପାଣ୍ଡୁଲିପିଗୁଡ଼ିକ ଖୁବ୍ ଶୀଘ୍ର ପେନ୍ ଇନ୍ ବୁକ୍ସ ପକ୍ଷରୁ ପୁସ୍ତକ ଆକାରରେ ପ୍ରକାଶ କରାଯିବ ବୋଲି ଶ୍ରୀ ପଣ୍ଡା ସୂଚନା ଦେଇଥିଲେ।ପୁରସ୍କାର ଉତ୍ସବ ପରେ ଏକ ବ୍ୟଙ୍ଗ କବିତା ଆସର ଅନୁଷ୍ଠିତ ହୋଇଥିଲା। ଏଥିରେ କୁଳାଙ୍ଗାର, ଗିରୀଶ ରଂଜନ, ସର୍ବଗିଳା, ଆର୍ତ୍ତତ୍ରାଣ ମିଶ୍ର, ଶୁଭ୍ରା ସୁଚରିତା, ହାଡ଼ିବନ୍ଧୁ ମହାଖୁଡ଼ ଓ ବିଘ୍ନେଶ୍ବର ପ୍ରମୁଖ କବିତା ପାଠ କରିଥିଲେ।
